Javaslat a webtérkép vonalas jeleihez

A május végi javaslat elküldésekor lehetett látni, hogy ez a kategória rendszer még mindig áttekinthetetlenül bonyolult, térképi alkalmazása esetén csak néhány ember értené. Ez a felső rész. Három kategória hiányzik, de azok megkérdőjelezhetetlenül maradnak: gát, lépcső, kompjárat.

A táblázat felső részében pirossal írtam meg, hogy a jelenleg felmért úthosszból, melyik kategória milyen hosszú. Rögtön látszik, hogy a mulcs burkolattal nem kell foglalkozni.

A fa/palló épített kategória is olyan kevés, hogy térképi megjelenítésekor egyszerűbb kiírni, mint a jelkulcsot bonyolítani.

A természetes utaknál három kategória is annyira kevés helyen fordul elő, ha egyáltalán előfordul, hogy azokat összevontam egy hozzá hasonló kategóriába, így a földest, homokost és a füvest, illetve a kövest és a sziklást.

Természetes úttípusoknál is vontam össze kategóriákat. Gyalogos szempontból, lényegében mindegy, hogy ösvény, gyalogút, keskeny út, vagy széles út, a lényeg abban van, hogy van-e egyéb forgalom rajta. Ezért, a gyalogút és ösvény került egy kategóriába, míg a keskeny illetve széles út a másikba. Az úttalan út maradt, bár ennek hossza nem jelentős.

Az épített utaknál az aszfalt és kő/díszburkolat kategóriákat megkülönböztetni gyalogos turizmus szempontjából nem érdemes. A murvát külön hagytam, mert az külterületeken sittel megbolondítva egy ergonómiai álom. Az épített úttípusnál is a járda, sétaút megkülönböztetése felesleges, ahogy az utca, keskeny út, országút is, mert a belterületen lévő utak az utcák. (most a talmudi fejtegetéseket mellőzzük) Itt a jelenlegi kartográfiai gyakorlatnak megfelelően a településeket összekötő országutakat (függetlenül azoknak besorolásától) hagytam meg egy külön kategóriának. Sajnos itt is az autóforgalom, határozza meg a komfortérzetünket.

Azt vegyük figyelembe a javaslat értékelésekor, hogy ez a kategorizálás vonalas mérés alapján készült. Például várostervezési szempontból érdekes lehet, hogy hol van díszkőburkolat, ha az minden utcára, átjáróra, passzázsra stb. kiterjed a település területén. A mi útvonalas mérésünk nem fedi le az adott település úthálózatát, így az településtervezésre alkalmatlan, a gyalogos turizmus szempontjából pedig indifferens, hogy aszfalt vagy térburkolat.

Bp., 2020. augusztus 19.

Bába Imre